

 **REPUBLIKA HRVATSKA**

**DUBROVAČKO - NERETVANSKA ŽUPANIJA**

 **Upravni odjel za zaštitu okoliša**

 **i komunalne poslove**

 **Vukovarska 16, Dubrovnik**

**KLASA: UP/I-352-01/22-02/25**

**URBROJ: 2117-09/2-22-02**

**Dubrovnik, 30. prosinca 2022.**

Upravni odjel za zaštitu okoliša i komunalne poslove Dubrovačko-neretvanske županije, temeljem odredbe članka 31. stavka 7. Zakona o zaštiti prirode ("Narodne novine", br. 80/13, 15/18, 14/19 i 127/19) daje sljedeću

**I N F O R M A C I J U**

**o zahtjevu za provedbu postupka Glavne ocjene prihvatljivosti za ekološku mrežu za zahvat: Stabilizacija i uređenje lijeve obale Neretve nizvodno od Male rive u Metkoviću i „veletržnice“**

1. **Nadležno tijelo za provedbu postupka:** Upravni odjel za zaštitu okoliša i komunalne poslove Dubrovačko-neretvanske županije, Vukovarska 16, 20000 Dubrovnik
2. **Pravni temelj za vođenje postupka:** Čl. 25., čl. 29. stavak 2. podstavak 2., čl. 31.-33., 38.a, 41-44. i 177. Zakona o zaštiti prirode.
3. **Nositelj zahvata**: Hrvatske vode, Ulica Grada Vukovara 220, 10000 Zagreb
4. Zahtjev iza provedbu Glavne ocjene prihvatljivosti zahvata za ekološku mrežu sadrži sve elemente sukladno odredbi članka 31 stavcima 1.-4. Zakona o zaštiti prirode. Zahtjevu je priložena Studija Glavne ocjene prihvatljivosti zahvata za ekološku mrežu Stabilizacija i uređenje lijeve obale Neretve nizvodno od Male rive u Metkoviću i „veletržnice“
5. **Lokacija i sažeti opis zahvata**: Predmetni zahvat obuhvaća uređenje obale u duljini od 2.200 m, nizvodno od Male rive u Gradu Metkoviću. Zahvat je planiran u dvije faze:

FAZA I. obuhvaća uređenje dviju dionica od Male Rive do „veletržnice“ (od st. km 20+600 do st. km 19+200) u duljini od oko 1.400 m, a uključuje uređenje lijeve obaloutvrde i bankine rijeke na tom potezu s ciljem rješenja stabilnosti obala, a svi radovi na stabilizaciji obale i uređenju bankine u cijelosti se izvode unutar postojećeg inundacijskog pojasa. Po završetku radova na stabilizaciji obale slijede radovi na uređenju bankine, odnosno izvođenje biciklističke staze i šetnice.

Karakteristike Dionice I:

* pješačka staza širine 3,0 m izvodi se uz rub postojećeg nasipa, na način da se betonski opločnici polažu na sloj betona klase C 16/20 i debljine 15 cm;
* pojas između naglavne grede i šetnice širine je 1,0 m, a izvodi se tako da se na sloj betona klase C 16/20 i debljine 15 cm polažu betonski opločnici;
* regulacijska linija uređenja lijeve obale definirana je AB prefabriciranim elementima L oblika;
* javni prostor odvojen je postojećom odbojnom ogradom od državne ceste DC9;
* širina bankine omogućuje komunikaciju servisnog vozila na dionici.

Karakteristike Dionice II:

* pješačka staza širine 3,0 m izvodi se na način da se betonski opločnici polažu na sloj betona klase C 16/20 i debljine 15 cm;
* biciklistička staza širine 2,0 m izvodi se sa završnim slojem od asfalta na sloju betona klase C 16/20 i debljine 15 cm;
* povezivanje postojeće biciklističko-pješačke staze na nasipu s biciklističkom stazom u inundaciji biciklističkom rampom (st. km 0+939,65 - st. km 0+988,65);
* biciklistička rampa izvodi se kao AB konstrukcija širine 2,0 m, duljine 49 m i uzdužnog nagiba 6%;
* povezivanje postojeće i nove pješačke staze postojećim stepenicama;
* javni prostor odvojen je postojećom odbojnom ogradom od državne ceste DC9
* širina bankine dionice 2 omogućuje komunikaciju servisnog vozila.

FAZA II. obuhvaća uređenje dviju dionica od sjeveroistočnog kraja „veletržnice“ (od st. km 19+200 do st. km 18+400) u duljini od oko 800 m, a uključuje uređenje lijevog inundacijskog pojasa, uključujući i prostor „veletržnice“. Nisu predviđeni radovi na stabilizaciji obale već se izvode radovi na uređenju obale, isključivši pojas širine 5 m od korita Neretve zbog očuvanja postojeće vegetacije. Predviđeno je uređenje šetnice, biciklističke staze, interne prometnice, parkirališta i instalacija javne rasvjete.

Karakteristike Dionice III:

* montažne objekte koji se nalaze na prostoru „Veletržnice“ potrebno je ukloniti;
* pješačko-biciklistička staza širine 5,0 m nastavlja se iz dionice 2 na način da prolazi između korita rijeke i sportsko-rekreacijskog sadržaja/prostora za javno okupljanje;
* jednosmjerna servisna cesta širine 3,5 m za pristup parkiralištu s dvije postojeće ulazno-izlazne (dvosmjerne) rampe s državne ceste DC9 Opuzen-Metković;
* na ulazu u područje današnje „veletržnice“, na st. km 0+657,00, predviđena je rampa za spuštanje brodica u rijeku, širine 3,5 m;
* vozilima je omogućen kolni pristup rampi za spuštanje brodica u rijeku i manevarski prostor potreban da se vozilo okrene i spusti brodicu niz rampu;
* javni prostor se odvaja od državne ceste DC9 postojećom odbojnom ogradom;
* parkirališni prostor za automobile sa zelenim otocima smješten je između servisne jednosmjerne ceste i pješačke staze širine 2 m uz stražnju stranu parkirališta, dalje od DC9;
* parkirališni prostor za motocikle i mopede smješten na ulazu i izlazu sa servisne ceste;
* parkirna mjesta za bicikle smještena su okomito na biciklističku stazu, na st. km 0+580,50 (otprilike na sredini prostora sa sportsko-rekreacijskim sadržajima);
* parkiralište se sastoji od 55 parkirališnih mjesta za osobna vozila, 18 za motocikle i mopede te 21 za bicikle;
* nastavno na rampu za spuštanje brodica (st. km 0+486,50 - st. km 0+625,00), između jednosmjerne servisne ceste i korita rijeke, predviđa se prostor sa sportsko-rekreacijskim sadržajima koji obuhvaća: boćalište (2,5-4,0 x 27,5 m), stolni tenis (2 x (5,0 x 9,0 m), teniski teren (11,0 x 24,0 m), teretana na otvorenom (16,5 x 22,5 m), dječje igralište (16,5 x 22,5 m);
* nakon prostora sa sportsko-rekreacijskim sadržajima (st. km 0+334,50 – st. km 0+486,50) nalazi se prostor za potrebe javnih okupljanja površine 2.500 m²;
* uz sve objekte sportsko-rekreacijskih sadržaja predviđene su klupe za sjedenje i koševi za otpatke;
* mobilni montažno-demontažni sanitarni prostor (2,8 x 4,0 m) i prostor za pokretne kućice jednostavne prehrane (5,0 x 18,0) predviđeni su između teniskog terena i teretane na otvorenom;
* planira se iskoristiti postojeću infrastrukturu (elektroinstalacije za javnu rasvjetu i vodovodnu instalaciju za mobilne sanitarne objekte);
* projektom nisu predviđeni zahvati uz samu obalu rijeke, u inundacijskom pojasu širine od 5,0 m;
* okoliš između sportsko-rekreacijskih sadržaja hortikulturno će se oblikovati autohtonim niskim raslinjem i drvećem.

Karakteristike Dionice IV:

* pješačko-biciklistička staza širine 5,0 m pozicionirana je na udaljenosti minimalno 5,0 m od ruba korita rijeke;
* visoko zelenilo predviđeno je s obje strane pješačko-biciklističke staze, predviđa se sadnja stabala autohtonih vrsta;
* prostor sa sportsko-rekreacijskim sadržajima smješten je bliže DC9 (st. km 0+112,50 – st. km 0+302,65) i obuhvaća: igralište za loptačke sportove (mali nogomet i rukomet) 20,0 x 40,0 m, igralište za loptačke sportove (košarka i odbojka) 18,0 x 30,0 m te pumptrack poligon (20,0 x 30,0 m);
* uz sportsko-rekreacijske sadržaje predviđene su klupice za sjedenje;
* projektom nisu predviđeni zahvati uz samu obalu rijeke, u inundacijskom pojasu od širine 5,0 m;
* okoliš između sportsko-rekreacijskih sadržaja hortikulturno će se oblikovati autohtonim niskim raslinjem i drvećem.
1. **Sažeti podaci o ekološkoj mreži:** Prema Uredbi o ekološkoj mreži i nadležnostima javnih ustanova za upravljanje područjima ekološke mreže („Narodne novine“, br. 80/19) planirani zahvat se nalazi unutar područja ekološke mreže, unutar područja očuvanja značajnog za vrste i stanišne tipove (POVS) HR5000031 Delta Neretve i unutar područja očuvanja značajnog za ptice (POP) HR1000031 Delta Neretve.
2. **Način informiranja i sudjelovanja ja javnosti i zainteresirane javnosti u predmetnom postupku:** Javnost i zainteresirana javnost moći će sudjelovati u postupku javne rasprave o Studiji glavne ocjene prihvatljivosti predmetnog zahvata za ekološku mrežu, koju je izradio ovlaštenik, trgovačko društvo VITAPROJEKT d.o.o., Ilica 191c, 10000 Zagreb. Za vrijeme javne rasprave u trajanju od 30 dana, održat će se javni uvid u Studiju glavne ocjene i javno izlaganje o zahvatu. Obavijest o vremenu i mjestu održavanja javnog uvida i javnog izlaganja te način sudjelovanja javnosti i zainteresirane javnosti objavit će se na mrežnim stranicama Dubrovačko-neretvanske županije ([www.dnz.hr](http://www.dnz.hr) ) te u dnevnom tisku. O ishodu ovog postupka javnost i zainteresirana javnost će biti obaviještena objavom izvješća o javnoj raspravi i rješenja na mrežnim stranicama Dubrovačko-neretvanske županije ([www.dnz.hr](http://www.dnz.hr) )

 VIŠA SAVJETNICA-SPECIJALISTICA

 Dijana Tomašević Rakić, dipl. ing. biol.

Dostaviti:

1. Upravnom odjelu za poslove župana i županijske skupštine (za objavu na mrežnim stranicama Dubrovačko-neretvanske županije: [www.dnz.hr](http://www.dnz.hr) )
2. Pismohrana